Borgere i Jammerbugt og Hjørring Kommuner, der har minus i regnskabet, og som er anmeldt for det, kan nu forvente et besøg af politiet . I hvert fald, hvis gælden på trods af flere rykkere ikke er betalt. Det sker for at få antallet af gældssager i fogedretten barberet ned. - Jeg vil gerne opfordre til, at man selv som borger  tager i fogedretten i Hjørring og får ordnet sit mellemværende: Man får selv ro i sjælen, kreditorer får en afklaring – og så er man også fri for at få besøg af en af vores patruljer, siger politikommissær Marianne Hejlesen. Går målrettet til værks Nordjyllands Politi vil i den kommende tid køre ud med flere patruljer og banke på hos de borgere, der har en fogedsag i gang og anholde dem, så de kan blive fremstillet for fogedretten. De oplyser ikke præcis, hvornår indsatsen vil ske. - Men vi kommer til at køre målrettet på det her – og vi sætter flere dage af, hvis det bliver nødvendigt, siger Marianne Hejlesen.

Opsummering:
Politiet i Hjørring vil i den nærmeste fremtid banke på hos flere borgere for at anholde dem og indkræve ubetalt gæld.